CELEX: 32019R2238
Language: ro
Date: 2019-10-01 00:00:00
Title: Regulamentul delegat (UE) 2019/2238 al Comisiei din 1 octombrie 2019 de precizare a detaliilor punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2020-2021

30.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 336/34
               
            
         REGULAMENTUL DELEGAT (UE) 2019/2238 AL COMISIEI
         din 1 octombrie 2019
         de precizare a detaliilor punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2020-2021
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/973 al Parlamentului European și al Consiliului din 4 iulie 2018 de stabilire a unui plan multianual pentru stocurile demersale din Marea Nordului și pentru activitățile de pescuit care exploatează stocurile respective, de precizare a detaliilor punerii în aplicare a obligației de debarcare în Marea Nordului și de abrogare a Regulamentelor (CE) nr. 676/2007 și (CE) nr. 1342/2008 ale Consiliului (1), în special articolul 11,
         având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (2), în special articolul 15 alineatul (2),
         întrucât:
         
                     (1)
                  
                  
                     Regulamentul (UE) nr. 1380/2013 al Parlamentului European și al Consiliului (3) are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit din Uniune prin introducerea unei obligații de debarcare pentru capturile de specii care fac obiectul unor limite de captură.
                  
               
                     (2)
                  
                  
                     Articolul 9 din Regulamentul (UE) nr. 1380/2013 prevede adoptarea de planuri multianuale care conțin măsuri de conservare pentru activitățile de pescuit prin care se exploatează anumite stocuri într-o zonă geografică relevantă.
                  
               
                     (3)
                  
                  
                     Astfel de planuri multianuale precizează detaliile punerii în aplicare a obligației de debarcare și îi pot conferi Comisiei competența de a explicita detaliile respective pe baza recomandărilor comune elaborate de statele membre.
                  
               
                     (4)
                  
                  
                     La 4 iulie 2018, Parlamentul European și Consiliul au adoptat Regulamentul (UE) 2018/973 de stabilire a unui plan multianual pentru stocurile demersale din Marea Nordului și pentru activitățile de pescuit care exploatează stocurile respective (4). Articolul 11 din regulamentul respectiv împuternicește Comisia să adopte acte delegate pentru a completa regulamentul respectiv prin specificarea detaliilor privind obligația de debarcare pentru toate stocurile de specii din Marea Nordului cărora li se aplică obligația de debarcare în temeiul articolului 15 alineatul (1) din Regulamentul (UE) nr. 1380/2013, astfel cum se prevede la articolul 15 alineatul (5) literele (a)-(e) din regulamentul respectiv, pe baza recomandărilor comune elaborate de statele membre.
                  
               
                     (5)
                  
                  
                     Regulamentul delegat (UE) 2018/2035 al Comisiei (5) a specificat detaliile punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2019-2021, în urma unei recomandări comune prezentate de Belgia, Danemarca, Franța, Germania, Țările de Jos, Suedia și Regatul Unit, care au un interes direct de gestionare a pescuitului în Marea Nordului.
                  
               
                     (6)
                  
                  
                     După consultarea Consiliului consultativ pentru Marea Nordului și a Consiliului consultativ pentru stocuri pelagice, statele membre respective au înaintat Comisiei, la 29 mai 2019, o nouă recomandare comună referitoare la detaliile punerii în aplicare a obligației de debarcare pentru activitățile de pescuit de specii demersale din Marea Nordului. Recomandarea comună a fost modificată la 7 august 2019.
                  
               
                     (7)
                  
                  
                     Noua recomandare comună prezentată de statele membre sugerează continuarea unui număr de măsuri tehnice suplimentare convenite între Uniune și Norvegia în 2011 (6) și în 2012 (7) și autorizarea utilizării dispozitivului de selecție SepNep. Aceste măsuri vizează creșterea selectivității și reducerea capturilor nedorite pentru activitățile de pescuit sau speciile care fac obiectul obligației de debarcare și au fost introduse în temeiul articolului 15 alineatul (5) litera (a) din Regulamentul (UE) nr. 1380/2013 pentru perioada 2019-2021 prin Regulamentul delegat (UE) 2018/2035.
                  
               
                     (8)
                  
                  
                     La 14 august 2019 a intrat în vigoare noul Regulament (UE) 2019/1241 privind măsurile de conservare a resurselor piscicole și protecția ecosistemelor marine prin măsuri tehnice. Acesta stabilește, în anexa V, dispoziții specifice privind măsurile tehnice stabilite la nivel regional pentru Marea Nordului, care includ, de asemenea, norme privind dimensiunile ochiurilor de plasă, condițiile asociate și capturile accidentale. Articolul 15 din regulamentul respectiv împuternicește Comisia să adopte acte delegate în vederea modificării, a completării, a abrogării sau a derogării de la măsurile tehnice prevăzute în anexele la Regulamentul (UE) 2019/1241, inclusiv atunci când se pune în aplicare obligația de debarcare.
                  
               
                     (9)
                  
                  
                     Regulamentul (UE) 2019/1241 nu prevede măsuri tranzitorii. Prin urmare, pentru a se asigura compatibilitatea dintre prezentul regulament delegat și Regulamentul (UE) 2019/1241, este necesar să se aplice condițiile stabilite în Regulamentul (UE) 2019/1241, ținând seama, în același timp, de circumstanțele excepționale implicate. Pe baza informațiilor furnizate de statele membre, Comitetul științific, tehnic și economic pentru pescuit (CSTEP) a evaluat în mod pozitiv (8) informațiile furnizate de grupul regional în sprijinul măsurilor tehnice incluse în recomandarea comună. Această recomandare comună a fost elaborată și transmisă de statele membre și a fost evaluată de CSTEP înainte de adoptarea noului regulament privind măsurile tehnice, înainte de intrarea în vigoare a Regulamentului (UE) 2019/1241, și, prin urmare, nu s-a referit la regulamentul respectiv. Cu toate acestea, având în vedere circumstanțele excepționale, Comisia consideră că, pe baza informațiilor de care dispune în această etapă din recomandarea comună și evaluarea CSTEP, nu pare să existe niciun element care să indice că măsurile tehnice suplimentare propuse nu ar respecta cerințele prevăzute pentru măsurile tehnice la articolul 15 din Regulamentul (UE) 2019/1241.
                  
               
                     (10)
                  
                  
                     Prin urmare, pentru a spori selectivitatea uneltelor de pescuit și a reduce capturile nedorite în Skagerrak, este adecvat să se includă măsurile tehnice prezentate de statele membre. Aceste măsuri ar trebui să se aplice pentru perioada 2020-2021.
                  
               
                     (11)
                  
                  
                     Astfel cum se prevede în Regulamentul (UE) 2018/973, Marea Nordului cuprinde diviziunile ICES (9) 2a, 3a și subzona ICES 4.
                  
               
                     (12)
                  
                  
                     Au fost obținute contribuții științifice de la organismele științifice relevante, iar acestea au fost examinate de CSTEP (10). Comisia a prezentat măsurile în cauză pentru o consultare scrisă a grupului de experți, cuprinzând 28 de state membre și Parlamentul European în calitate de observator.
                  
               
                     (13)
                  
                  
                     Pentru anumite stocuri, cum ar fi cambula de Baltica, CSTEP a stabilit că ratele de supraviețuire ale indivizilor din această specie ar putea să nu fie la fel de mari ca cele ale altor specii. Cu toate acestea, Comisia a luat în considerare impactul relativ al acestei excepții asupra stocului total, comparativ cu impactul asupra indivizilor, și l-a măsurat în raport cu nevoia de a continua această activitate de pescuit în vederea colectării datelor necesare pentru a răspunde observațiilor făcute de CSTEP. În cazurile în care cantitatea relativă de pești morți aruncați înapoi în mare este relativ scăzută, Comisia consideră că acordarea excepțiilor cu titlu temporar constituie o abordare pragmatică și prudentă în materie de gestionare a pescuitului, având în vedere că, dacă nu s-ar face acest lucru, nu ar fi posibilă colectarea unor date esențiale pentru gestionarea corectă și informată a capturilor aruncate înapoi în mare, în vederea punerii în aplicare depline a obligației de debarcare.
                  
               
                     (14)
                  
                  
                     Regulamentul delegat (UE) 2018/2035 a inclus o excepție legată de capacitatea de supraviețuire pentru capturile de limbă-de-mare comună sub dimensiunea minimă de referință pentru conservare (DMRC) efectuate cu traule în diviziunea ICES 4c, pe baza dovezilor științifice care au demonstrat rate ridicate de supraviețuire ale capturilor după aruncarea înapoi în mare. Dovezile respective au fost evaluate în anii precedenți și CSTEP a concluzionat (11) că ele sunt suficiente. CSTEP a indicat că nu au fost furnizate noi informații privind localizarea zonei de creștere (12). Întrucât până în prezent nu au fost identificate zone de creștere, excepția poate fi inclusă în prezentul regulament, însă statele membre ar trebui să transmită Comisiei informațiile relevante de îndată ce aceste zone sunt identificate. Având în vedere că circumstanțele nu s-au schimbat, excepția respectivă ar trebui să se aplice în continuare în temeiul prezentului regulament.
                  
               
                     (15)
                  
                  
                     Regulamentul delegat (UE) 2018/2035 a inclus o excepție legată de capacitatea de supraviețuire, prevăzută la articolul 15 alineatul (4) litera (b) din Regulamentul (UE) nr. 1380/2013, pentru capturile de langustină efectuate cu vârșe în diviziunile ICES 2a, 3a și în subzona ICES 4, pe baza dovezilor științifice care au demonstrat rate de supraviețuire ridicate după aruncarea înapoi în mare. Dovezile respective au fost evaluate în anii precedenți și CSTEP a concluzionat (13) că ele sunt suficiente. Având în vedere că circumstanțele nu s-au schimbat, excepția respectivă ar trebui să se aplice în continuare în temeiul prezentului regulament.
                  
               
                     (16)
                  
                  
                     Regulamentul delegat (UE) 2018/2035 a inclus o excepție legată de capacitatea de supraviețuire pentru capturile de langustină din subzona ICES 4 și din diviziunile ICES 2a și 3a efectuate cu anumite unelte, cu condiția utilizării unui dispozitiv de selecție de tip sită (netgrid). Excepția respectivă a fost acordată cu condiția ca statele membre să prezinte date privind activitățile de pescuit din largul coastei de vest a Mării Nordului. CSTEP nu a primit dovezi noi cu privire la capacitatea de supraviețuire ridicată. Statele membre au declarat că nu sunt necesare date suplimentare, întrucât, în 2018, CSTEP a constatat că informațiile științifice justificative erau solide în ceea ce privește estimările privind supraviețuirea referitoare la coasta de vest a Mării Nordului (14). Cu toate acestea, CSTEP semnalează probleme (15) în ceea ce privește activitățile de pescuit de langustină și Pandalus în largul coastei de est, întrucât aceste informații lipsesc și nu poate fi efectuată evaluarea cu privire la supraviețuirea langustinei în cadrul respectivelor activități de pescuit. În aceste condiții, excepția poate fi aplicată până la 31 decembrie 2020, iar statele membre care au un interes direct de gestionare ar trebui să transmită datele privind activitățile de pescuit din largul coastei de est a Mării Nordului pentru evaluarea CSTEP cât mai curând posibil și cel târziu până la 1 mai 2020.
                  
               
                     (17)
                  
                  
                     Regulamentul delegat (UE) 2018/2035 a inclus o excepție legată de capacitatea de supraviețuire pentru capturile accidentale de specii care fac obiectul unor limite de captură în cadrul activității de pescuit cu vârșe și vintire, pe baza dovezilor științifice care au demonstrat rate de supraviețuire ridicate în urma aruncării înapoi în mare. Dovezile respective au fost evaluate în anii precedenți și CSTEP a concluzionat (16) că datele disponibile indică posibilitatea ca mortalitatea peștilor aruncați înapoi în mare să fie scăzută, capturile reale ca urmare a activității de pescuit fiind neglijabile. Întrucât capturile nu sunt semnificative și având în vedere că circumstanțele nu s-au schimbat, excepția ar trebui să se aplice în continuare în temeiul prezentului regulament.
                  
               
                     (18)
                  
                  
                     Regulamentul delegat (UE) 2018/2035 a inclus o excepție legată de capacitatea de supraviețuire pentru cambula de Baltica în cadrul activității de pescuit efectuate cu setci simple și setci cu sirec în diviziunea ICES 3a și în subzona ICES 4. Statele membre au furnizat dovezi științifice pentru a ilustra ratele de supraviețuire ridicate ale cambulei de Baltica după aruncarea înapoi în mare în cadrul activității de pescuit respective. Dovezile respective au fost transmise CSTEP, care a concluzionat (17) că au fost furnizate informații rezonabile ce ilustrează capacitatea de supraviețuire deosebit de ridicată. Prin urmare, excepția respectivă ar trebui inclusă în prezentul regulament.
                  
               
                     (19)
                  
                  
                     Regulamentul delegat (UE) 2018/2035 a inclus o excepție legată de capacitatea de supraviețuire pentru cambula de Baltica în cadrul activității de pescuit efectuate cu traul de fund fără panouri în diviziunea ICES 3a și în subzona ICES 4. Statele membre au furnizat dovezi științifice pentru a ilustra ratele de supraviețuire ridicate pentru cambula de Baltica după aruncarea înapoi în mare în cadrul activității de pescuit respective. Dovezile respective au fost transmise CSTEP, care a concluzionat (18) că datele din studiul privind ratele de supraviețuire sunt fiabile; cu toate acestea, ar putea fi utilizate măsuri suplimentare pentru a spori capacitatea de supraviețuire, întrucât aceasta poate fi redusă semnificativ dacă timpul de sortare a cambulei de Baltica depășește 30 de minute. Prin urmare, excepția respectivă ar trebui inclusă în prezentul regulament.
                  
               
                     (20)
                  
                  
                     Regulamentul delegat (UE) 2018/2035 a inclus o excepție legată de capacitatea de supraviețuire pentru capturile principale și capturile accidentale de cambulă de Baltica în cadrul activităților de pescuit care vizează peștii rotunzi sau peștii plați efectuate cu traule în diviziunea ICES 3a și în subzona ICES 4 în lunile de iarnă. Statele membre au furnizat dovezi științifice pentru a ilustra ratele de supraviețuire ridicate ale cambulei de Baltica după aruncarea înapoi în mare în cadrul activității de pescuit respective. Dovezile respective au fost transmise CSTEP, care a concluzionat (19) că ratele de supraviețuire din studiul justificativ au scăzut atunci când timpul de sortare a depășit 60 de minute în lunile de vară; prin urmare, o rată de supraviețuire scăzută a cambulei de Baltica pe timp de vară justifică limitarea excepției la lunile de iarnă. Prin urmare, excepția respectivă ar trebui inclusă în prezentul regulament.
                  
               
                     (21)
                  
                  
                     Prin Regulamentul delegat (UE) 2018/2035 a fost acordată o excepție legată de capacitatea de supraviețuire pentru speciile de Rajiformes capturate cu orice tip de unelte de pescuit în diviziunile ICES 2a și 3a și în subzona ICES 4, în pofida faptului că dovezile științifice detaliate privind ratele de supraviețuire nu erau disponibile pentru toate segmentele de flotă și combinațiile de unelte, zone și specii. Cu toate acestea, cu câteva excepții, CSTEP consideră că ratele de supraviețuire sunt în general solide (20), dar că sunt necesare mai multe detalii. Având în vedere necesitatea de a continua activitatea de pescuit pentru a asigura colectarea datelor necesare, excepția respectivă ar trebui acordată, dar statelor membre ar trebui să li se solicite să prezinte date relevante care să permită CSTEP să evalueze pe deplin justificarea și să permită Comisiei să efectueze o examinare. Statele membre care au un interes direct de gestionare ar trebui să transmită, înainte de data de 1 mai a fiecărui an, următoarele: (a) o foaie de parcurs elaborată cu scopul de a spori capacitatea de supraviețuire și de a completa datele lipsă identificate de CSTEP, care să fie evaluată anual de către CSTEP; (b) rapoarte anuale cu privire la progresele înregistrate și la eventualele modificări sau adaptări aduse programelor privind capacitatea de supraviețuire.
                  
               
                     (22)
                  
                  
                     Atunci când au fost analizate ratele de supraviețuire pentru Rajiformes, s-a constatat că Leucoraja naevus prezenta o rată de supraviețuire considerabil mai mică decât alte specii. În plus, înțelegerea științifică a modelului de supraviețuire a speciei respective pare să fie mai puțin solidă. Cu toate acestea, excluderea acestei specii de la acordarea excepției ar împiedica pescuitul, precum și continuitatea și precizia în colectarea datelor. CSTEP a primit dovezi relevante și a concluzionat (21) că au fost începute două noi studii privind experimentele de supraviețuire referitoare la Leucoraja naevus, însă vor fi necesare mai multe observații pentru a oferi o opinie definitivă cu privire la ratele de supraviețuire peste un an sau doi. Prin urmare, această excepție ar trebui acordată pentru doi ani și ar trebui elaborate urgent noi studii și măsuri de îmbunătățire a capacității de supraviețuire, care să fie prezentate CSTEP în vederea evaluării cât mai curând posibil și cel târziu până la 1 mai.
                  
               
                     (23)
                  
                  
                     Noua recomandare comună sugerează o excepție legată de capacitatea de supraviețuire pentru capturile de cambulă de Baltica sub dimensiunea minimă de referință pentru conservare (DMRC) efectuate cu beam-traule (BT2) de 80-119 mm în diviziunea ICES 2a și în subzona ICES 4 pentru perioada 2020-2021:
                     
                                 —
                              
                              
                                 pentru cambula de Baltica capturată cu unelte de pescuit echipate cu plase anti-pietre sau cu panouri pentru filtrarea bentosului (BRP) și capturată de nave cu o putere a motorului mai mare de 221 kW;
                              
                           
                                 —
                              
                              
                                 pentru cambula de Baltica capturată de navele statelor membre care pun în aplicare foaia de parcurs pentru pescuitul documentat pe deplin;
                              
                           
                                 —
                              
                              
                                 pentru pești plați capturați cu beam-traule (BT2) și de către nave cu o putere a motorului de maximum 221 kW sau cu o lungime totală mai mică de 24 m, care sunt construite pentru a pescui în zona de 12 mile, în cazul în care durata medie a traulării este mai mică de 90 de minute.
                                 Dovezile au fost transmise CSTEP, care a concluzionat (22) că, în cadrul noilor proiecte de cercetare planificate pentru perioada 2020-2021, noile observații vor permite CSTEP să ofere o opinie judicioasă cu privire la supraviețuirea, după aruncarea înapoi în mare, a cambulei de Baltica capturată cu beam-traule. Planurile de cercetare viitoare din cadrul foii de parcurs prezentate sunt detaliate și ambițioase; ele își propun să elimine incertitudinile privind factorii care afectează rata de supraviețuire a cambulei de Baltica după aruncarea înapoi în mare. Cu toate acestea, sunt necesare informații suplimentare cu privire la factorii care pot explica variabilitatea observată în estimările anterioare privind supraviețuirea. Prin urmare, excepția ar trebui să fie acordată, dar cu obligația ca statele membre să prezinte date relevante care să permită CSTEP să evalueze pe deplin justificarea și să permită Comisiei să efectueze o examinare. Statele membre care au un interes direct de gestionare ar trebui să transmită, înainte de data de 1 mai a fiecărui an, următoarele: (a) o foaie de parcurs elaborată cu scopul de a spori capacitatea de supraviețuire și de a completa datele lipsă identificate de CSTEP, care să fie evaluată anual de către CSTEP; (b) rapoarte anuale cu privire la progresele înregistrate și la eventualele modificări sau adaptări aduse programelor privind capacitatea de supraviețuire.
                              
                           
               
                     (24)
                  
                  
                     Noua recomandare comună sugerează o excepție legată de capacitatea de supraviețuire pentru calcan capturat cu unelte de tip TBB cu o dimensiune a sacului mai mare de 80 mm în subzona ICES 4. Statele membre au furnizat dovezi științifice pentru a ilustra rate de supraviețuire ridicate pentru calcan după aruncarea înapoi în mare în cadrul activității de pescuit respective. Dovezile au fost prezentate CSTEP, care a concluzionat (23) că nu au fost prezentate dovezi noi privind supraviețuirea, iar studiile prezentate anterior s-au bazat pe unelte diferite de beam-traule, fiind prin urmare nereprezentative. Cu toate acestea, statele membre s-au angajat să efectueze cercetări suplimentare, prevăzute până în 2021, pentru a observa rata de supraviețuire a calcanului capturat cu beam-traule după aruncarea înapoi în mare și pentru a oferi informații mai detaliate privind capacitatea de supraviețuire în cadrul noului proiect. Având în vedere necesitatea de a continua activitatea de pescuit pentru a asigura colectarea datelor necesare, excepția respectivă ar trebui acordată, dar statelor membre ar trebui să li se solicite să prezinte, în termenul indicat, date relevante care să permită CSTEP să evalueze pe deplin justificarea și să permită Comisiei să efectueze o examinare. Prin urmare, excepția respectivă ar trebui să se aplice cu titlu provizoriu până la 31 decembrie 2020.
                  
               
                     (25)
                  
                  
                     Noua recomandare comună sugerează prelungirea aplicării excepției legate de capacitatea de supraviețuire pentru cambula de Baltica capturată cu traule cu o dimensiune a ochiurilor de plasă de cel puțin 120 mm atunci când se intenționează capturarea de pești plați sau de pești rotunzi în diviziunea ICES 3a și în subzona ICES 4 pentru lunile de vară. Prin Regulamentul delegat (UE) 2018/2035, aceeași excepție a fost acordată numai pentru lunile de iarnă (de la 1 noiembrie la 30 aprilie). Noua recomandare comună sugerează noi excepții legate de capacitatea de supraviețuire pentru:
                     
                                 —
                              
                              
                                 cambula de Baltica capturată cu traule cu o dimensiune a ochiurilor de plasă de cel puțin 90-99 mm echipate cu panou Seltra, destinate să captureze pești plați sau pești rotunzi în apele Uniunii din diviziunea ICES 3a;
                              
                           
                                 —
                              
                              
                                 cambula de Baltica capturată cu traule cu o dimensiune a ochiului de plasă de cel puțin 80-99 mm, destinate să captureze pești plați sau pești rotunzi în apele Uniunii din subzona ICES 4.
                              
                           
               
                     (26)
                  
                  
                     Statele membre au furnizat dovezi științifice pentru a ilustra ratele de supraviețuire ridicate ale cambulei de Baltica după aruncarea înapoi în mare în cadrul activității de pescuit respective. CSTEP a observat (24) că metodele de estimare a supraviețuirii diferă de la un studiu la altul și a remarcat că cambula de Baltica de dimensiuni mai mici, capturată mai frecvent cu ochiuri de plasă ale sacului mai mici, prezintă niveluri de supraviețuire mai scăzute. Cu toate acestea, în ceea ce privește capacitatea de supraviețuire a cambulei de Baltica pe parcursul lunilor de vară, un raport științific complet privind întreaga zonă ar permite o evaluare reprezentativă. Prin urmare, Comisia consideră că această excepție ar trebui acordată numai pentru un an și că ar trebui elaborate urgent noi studii și măsuri de îmbunătățire a capacității de supraviețuire, care să fie prezentate CSTEP în vederea evaluării cât mai curând posibil și cel târziu până la 1 mai 2020.
                  
               
                     (27)
                  
                  
                     Regulamentul delegat (UE) 2018/2035 a inclus excepții de minimis pentru:
                     
                                 —
                              
                              
                                 limba-de-mare comună capturată cu setci simple și setci cu sirec în diviziunile ICES 2a și 3a și în subzona ICES 4;
                              
                           
                                 —
                              
                              
                                 limba-de-mare comună capturată cu anumite beam-traule echipate cu un panou flamand în subzona ICES 4;
                              
                           
                                 —
                              
                              
                                 capturile combinate de limbă-de-mare comună, eglefin, merlan, cod, cod saithe, cambulă de Baltica, hering, merluciu norvegian, argentină mare și putasu efectuate cu anumite traule de fund în diviziunea ICES 3a;
                              
                           
                                 —
                              
                              
                                 capturile combinate de limbă-de-mare comună, eglefin, merlan, cod, cod saithe și merluciu efectuate cu anumite traule de fund în diviziunea ICES 3a;
                              
                           
                                 —
                              
                              
                                 merlanul capturat cu anumite traule de fund în diviziunea ICES 3a;
                              
                           
                                 —
                              
                              
                                 capturile de merlan și cod efectuate cu traule de fund în diviziunea ICES 4c;
                              
                           
                                 —
                              
                              
                                 cambula de Baltica capturată cu anumite traule de fund în subzona ICES 4;
                              
                           
                                 —
                              
                              
                                 toate speciile care fac obiectul unor limite de captură și care sunt capturate cu beam-traule în diviziunile ICES 4b și 4c.
                              
                           
               
                     (28)
                  
                  
                     Statele membre au furnizat dovezi în sprijinul acestor excepții de minimis. CSTEP (25) a examinat dovezile respective și a concluzionat (26) că documentele transmise de statele membre conțineau argumente întemeiate care ilustrează că este dificil să se realizeze îmbunătățiri suplimentare ale selectivității sau că astfel de îmbunătățiri presupun costuri disproporționate de manipulare a capturilor nedorite. Având în vedere că circumstanțele nu s-au schimbat, este adecvat să se aplice în continuare excepțiile de minimis, în conformitate cu nivelul procentual și cu modificările necesare sugerate în noua recomandare comună în temeiul articolului 15 alineatul (5) litera (c) din Regulamentul (UE) nr. 1380/2013.
                  
               
                     (29)
                  
                  
                     Noua recomandare comună a furnizat dovezi științifice suplimentare pentru extinderea excepțiilor de minimis pentru:
                     
                                 —
                              
                              
                                 stavridul capturat cu traule de fund (OTB, OTT, PTB, TBB) în subzona ICES 4,
                              
                           
                                 —
                              
                              
                                 macroul capturat cu traule de fund (OTB, OTT, PTB, TBB) în subzona ICES 4;
                              
                           
                                 —
                              
                              
                                 merlanul capturat cu beam-traule (BT2) în subzona ICES 4;
                              
                           
                                 —
                              
                              
                                 capturile de merlan și de cod efectuate cu traule de fund (OTB, OTT, SDN, SSC) în diviziunile ICES 4a și 4b.
                              
                           
               
                     (30)
                  
                  
                     Noua recomandare comună sugerează excepții de minimis pentru:
                     
                                 —
                              
                              
                                 mihalțul-de-mare sub dimensiunea minimă de referință pentru conservare, capturat cu paragate în subzona ICES 4;
                              
                           
                                 —
                              
                              
                                 capturile combinate de specii industriale (șprot, uvă, merluciu norvegian și putasu) capturate în cadrul activităților mixte de pescuit de specii demersale și al pescuitului de creveți cu traule utilizând dispozitive de selectivitate în diviziunea ICES 3a și în subzona ICES 4.
                              
                           
               
                     (31)
                  
                  
                     Statele membre au furnizat dovezi științifice în sprijinul excepțiilor de minimis existente și a unor noi excepții de minimis, date fiind dificultățile de îmbunătățire a selectivității și costurile disproporționate de manipulare a capturilor. Dovezile respective au fost analizate de CSTEP în cadrul sesiunii sale plenare din 1-5 iulie 2019 (27).
                  
               
                     (32)
                  
                  
                     Dovezile suplimentare furnizate de statele membre în legătură cu excepțiile de minimis privind stavridul și macroul capturat de navele care utilizează traule de fund și beam-traule au fost analizate de CSTEP, care a concluzionat că sunt necesare informații suplimentare pentru majoritatea statelor membre. Dată fiind nevoia de a continua activitatea de pescuit în vederea colectării datelor necesare pentru a furniza informațiile respective, excepțiile individuale pentru fiecare specie ar trebui să se limiteze la un an, iar statelor membre ar trebui să li se solicite să transmită date relevante care să permită CSTEP să evalueze pe deplin justificarea, iar Comisiei să efectueze o examinare. Statele membre în cauză ar trebui să efectueze activitățile necesare pentru colectarea și prelucrarea datelor necesare sau pentru realizarea de teste suplimentare și să furnizeze informații cât mai curând posibil, dar nu mai târziu de 1 mai 2020, pentru a fi evaluate de CSTEP. Prin urmare, ar trebui ca excepțiile respective să se aplice cu titlu provizoriu până la 31 decembrie 2020.
                  
               
                     (33)
                  
                  
                     Dovezile furnizate de statele membre cu privire la excepția de minimis în ceea ce privește o cantitate combinată de șprot, uvă, merluciu norvegian și putasu în activitățile mixte de pescuit de specii demersale, capturată de nave care utilizează traule, a fost examinată de CSTEP, care a concluzionat că nu există dovezi cantitative în sprijinul afirmațiilor referitoare la aruncarea înapoi în mare a unor cantități mici de pești și epuizarea opțiunilor pentru îmbunătățirea selectivității. CSTEP a remarcat faptul că realizarea unor îmbunătățiri suplimentare în materie de selectivitate ar fi dificilă în cadrul acestor activități de pescuit și că este necesară o excepție de minimis pentru a acoperi capturile nedorite reziduale. Dată fiind nevoia de a continua activitatea de pescuit în vederea colectării datelor necesare pentru a furniza informațiile respective, excepția de minimis pentru pescuit combinat ar trebui să se limiteze la un an, iar statelor membre ar trebui să li se solicite să transmită date relevante care să permită CSTEP să evalueze pe deplin justificarea, iar Comisiei să efectueze o examinare. Statele membre în cauză ar trebui să efectueze teste suplimentare și să furnizeze informații cât mai curând posibil și cel târziu până la 1 mai 2020, în vederea evaluării de către CSTEP. Prin urmare, ar trebui ca excepțiile respective să se aplice cu titlu provizoriu până la 31 decembrie 2020.
                  
               
                     (34)
                  
                  
                     Dovezile furnizate de statele membre cu privire la excepția de minimis în ceea ce privește merlanul aflat sub dimensiunea minimă de referință pentru conservare care a fost capturat cu beam-traule au fost analizate de CSTEP, care a concluzionat că dovezile conform cărora debarcarea capturilor nedorite are un anumit cost nu sunt suficiente, în sine, pentru a demonstra că respectivele costuri sunt disproporționate. CSTEP a remarcat că îmbunătățirea selectivității în cadrul activităților de pescuit relevante ar trebui să constituie o prioritate, deoarece aceasta va reduce costurile de manipulare a capturilor nedorite. Dată fiind nevoia de a continua activitatea de pescuit în vederea colectării datelor necesare pentru a furniza informațiile respective, excepția de minimis ar trebui să se limiteze la un an, iar statelor membre ar trebui să li se solicite să transmită date relevante care să permită CSTEP să evalueze pe deplin justificarea, iar Comisiei să efectueze o examinare. În plus, statele membre au obligația de a prezenta rapoarte privind adoptarea de noi măsuri în materie de selectivitate. Statele membre în cauză ar trebui să efectueze teste suplimentare și să furnizeze toate informațiile relevante cât mai curând posibil și cel târziu până la 1 mai 2020, în vederea evaluării de către CSTEP. Prin urmare, ar trebui ca această excepție să se aplice cu titlu provizoriu până la 31 decembrie 2020.
                  
               
                     (35)
                  
                  
                     Dovezile furnizate de statele membre cu privire la excepția de minimis în ceea ce privește stocurile de merlan și de cod aflate sub dimensiunea minimă de referință pentru conservare capturate cu traule de fund au fost analizate de CSTEP, care a concluzionat că nu există nicio posibilitate de a evalua dacă estimările privind costurile disproporționate sunt corecte. CSTEP a remarcat că îmbunătățirea selectivității în cadrul activităților de pescuit relevante ar trebui să constituie o prioritate, deoarece aceasta va reduce costurile de manipulare a capturilor nedorite. Dată fiind nevoia de a continua activitatea de pescuit în vederea colectării datelor necesare pentru a furniza informațiile respective, excepția de minimis ar trebui să se limiteze la un an, iar statelor membre ar trebui să li se solicite să transmită date relevante care să permită CSTEP să evalueze pe deplin justificarea, iar Comisiei să efectueze o examinare. În plus, statele membre au obligația de a prezenta rapoarte cu privire la adoptarea de măsuri suplimentare în materie de selectivitate. Statele membre în cauză ar trebui să efectueze teste suplimentare și să furnizeze informații cât mai curând posibil și cel târziu până la 1 mai 2020, în vederea evaluării de către CSTEP. Prin urmare, ar trebui ca această excepție să se aplice cu titlu provizoriu până la 31 decembrie 2020.
                  
               
                     (36)
                  
                  
                     Dovezile furnizate de statele membre cu privire la noua excepție de minimis privind mihalțul-de-mare sub dimensiunea minimă de referință pentru conservare, capturat cu paragate, au fost analizate de CSTEP, care a concluzionat că obținerea unor îmbunătățiri suplimentare în materie de selectivitate ar fi dificilă în cadrul acestor activități de pescuit. În plus, CSTEP a remarcat că, având în vedere că este probabil ca volumul de minimis să fie mic, excepția nu ar avea niciun impact asupra ratei globale a mortalității prin pescuit, cu condiția ca capturile aruncate înapoi în mare să fie înregistrate. Având în vedere că este dificil să se îmbunătățească selectivitatea, excepția pentru activitatea respectivă de pescuit ar trebui să se limiteze la un an, iar statelor membre ar trebui să li se solicite să transmită date relevante care să permită CSTEP să evalueze pe deplin justificarea, iar Comisiei să efectueze o examinare. Statele membre în cauză ar trebui să efectueze teste suplimentare și să furnizeze informații cât mai curând posibil și cel târziu până la 1 mai 2020, în vederea evaluării de către CSTEP. Prin urmare, ar trebui ca excepțiile respective să se aplice cu titlu provizoriu până la 31 decembrie 2020.
                  
               
                     (37)
                  
                  
                     Pentru a asigura estimări fiabile ale nivelului capturilor aruncate înapoi în mare în vederea stabilirii capturilor totale admisibile, în cazul în care excepția de minimis se bazează pe extrapolarea unor situații pentru care datele sunt limitate și a unor informații parțiale privind flota, statele membre ar trebui să asigure furnizarea unor date precise și verificabile pentru întreaga flotă vizată de excepția respectivă.
                  
               
                     (38)
                  
                  
                     Măsurile sugerate în noua recomandare comună sunt conforme cu articolul 15 alineatul (4), cu articolul 15 alineatul (5) litera (c) și cu articolul 18 alineatul (3) din Regulamentul (UE) nr. 1380/2013, precum și cu Regulamentul (UE) 2018/973, în special articolul 11, și pot fi așadar incluse în prezentul regulament.
                  
               
                     (39)
                  
                  
                     În conformitate cu articolul 16 alineatul (2) din Regulamentul (UE) 2018/973, Comisiei i se conferă competența de a adopta acte delegate privind obligația de debarcare pentru o perioadă de cinci ani începând cu 5 august 2018. Prin urmare, este necesar ca, în al doilea an de aplicare a prezentului regulament, să se revizuiască impactul excepției de la obligația de debarcare legată de supraviețuire și al excepției de minimis de la această obligație.
                  
               
                     (40)
                  
                  
                     Regulamentul delegat (UE) 2018/2035 ar trebui să fie abrogat și înlocuit printr-un nou regulament.
                  
               
                     (41)
                  
                  
                     Deoarece măsurile prevăzute în prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament ar trebui să intre în vigoare imediat după publicare. Regulamentul ar trebui să se aplice de la 1 ianuarie 2020,
                  
               ADOPTĂ PREZENTUL REGULAMENT:
         
            Articolul 1
            Punerea în aplicare a obligației de debarcare
            În apele Uniunii din Marea Nordului (diviziunile ICES 2a, 3a și subzona ICES 4), obligația de debarcare prevăzută la articolul 15 alineatul (1) din Regulamentul (UE) nr. 1380/2013 se aplică activităților de pescuit de specii demersale care fac obiectul unor limite de captură în conformitate cu prezentul regulament pentru perioada 2020-2021.
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „panou Seltra” înseamnă un dispozitiv de selecție care:
                        
                                    —
                                 
                                 
                                    constă într-un panou superior cu o dimensiune a ochiului de plasă de cel puțin 270 mm (plasă cu ochiuri în formă de romb) plasat într-o secțiune cu patru panouri și cu un raport de trei plase cu ochiuri de 90 mm la o plasă cu ochiuri de 270 mm, sau un panou superior cu o dimensiune a ochiului de plasă de cel puțin 140 mm (plasă cu ochiuri în formă de pătrat);
                                 
                              
                                    —
                                 
                                 
                                    are o lungime de cel puțin 3 metri;
                                 
                              
                                    —
                                 
                                 
                                    este poziționat la cel mult 4 metri de centura sacului; și
                                 
                              
                                    —
                                 
                                 
                                    constituie întreaga lățime a aripii superioare a traulului (de la o margine la alta);
                                 
                              
                  
                        2.
                     
                     
                        „dispozitiv de selecție de tip sită (netgrid)” înseamnă un dispozitiv de selecție constând dintr-o secțiune cu patru panouri introdusă într-un traul cu două panouri, prevăzut cu o plasă înclinată cu ochiuri în formă de romb având o dimensiune a ochiurilor de cel puțin 200 mm, care conduce la un orificiu de evacuare în partea superioară a traulului;
                     
                  
                        3.
                     
                     
                        „panou flamand” înseamnă ultima secțiune de plasă conică a unui beam-traul:
                        
                                    —
                                 
                                 
                                    a cărui parte posterioară este direct atașată la sacul traulului;
                                 
                              
                                    —
                                 
                                 
                                    ale cărui secțiuni de plasă inferioară și superioară sunt alcătuite din ochiuri de cel puțin 120 mm măsurate între noduri;
                                 
                              
                                    —
                                 
                                 
                                    a cărui lungime întinsă este de cel puțin 3 m;
                                 
                              
                  
                        4.
                     
                     
                        „panou pentru filtrarea bentosului” (benthic release panel) înseamnă un panou cu ochiuri mai mari sau cu ochiuri pătrate montat pe panoul inferior al traulului, de obicei un beam-traul, pentru a elimina eventualele materiale bentonice și reziduuri de pe fundul mării înainte ca acestea să ajungă în sacul traulului;
                     
                  
                        5.
                     
                     
                        „SepNep” înseamnă un traul cu panouri care:
                        
                                    —
                                 
                                 
                                    are o dimensiune a ochiului de plasă cuprinsă între 80 și 99 mm + ≥ 100 mm;
                                 
                              
                                    —
                                 
                                 
                                    este echipat cu multipli saci ai traulului cu dimensiunea ochiurilor cuprinsă între cel puțin 80 și 120 mm, atașați de o singură gură a traulului, sacul superior fiind construit din ochiuri de cel puțin 120 mm și prevăzut cu un panou de separare cu o dimensiune maximă a ochiurilor de 105 mm; și
                                 
                              
                                    —
                                 
                                 
                                    poate fi echipat, de asemenea, cu o sită opțională de selectare cu un spațiu între bare de cel puțin 17 mm, cu condiția ca aceasta să fie fabricată astfel încât să permită evacuarea langustinelor de dimensiuni mici.
                                 
                              
                  
         
            Articolul 3
            Excepții legate de capacitatea de supraviețuire pentru langustină
            
               (1)   Excepția legată de capacitatea de supraviețuire menționată la articolul 15 alineatul (4) litera (b) din Regulamentul (UE) nr. 1380/2013 se aplică în apele Uniunii din Marea Nordului (diviziunile ICES 2a, 3a și subzona ICES 4) următoarelor capturi de langustină (Nephrops norvegicus):
               
                           (a)
                        
                        
                           capturi cu vârșe [FPO (28)];
                        
                     
                           (b)
                        
                        
                           capturi cu traule de fund (OTB, OTT, TBN) echipate cu:
                           
                                       1.
                                    
                                    
                                       un sac cu o dimensiune a ochiului de plasă mai mare de 80 mm; sau
                                    
                                 
                                       2.
                                    
                                    
                                       un sac cu o dimensiune a ochiului de plasă de cel puțin 70 mm, echipat cu o sită de selectare a speciilor cu un spațiu între bare de maximum 35 mm; sau
                                    
                                 
                                       3.
                                    
                                    
                                       un sac cu o dimensiune a ochiului de plasă de cel puțin 35 mm, echipat cu o sită de selectare a speciilor cu un spațiu între bare de maximum 19 mm.
                                    
                                 
                     
            
               (2)   La aruncarea înapoi în mare, langustina capturată în cazurile menționate la alineatul (1) se eliberează imediat, întreagă, în zona în care a fost capturată.
            
            
               (3)   Excepția menționată la alineatul (1) litera (b) se aplică cu titlu provizoriu până la 31 decembrie 2020. Statele membre care au un interes direct de gestionare transmit, cât mai curând posibil și cel târziu până la 1 mai 2020, informații științifice suplimentare care justifică excepția prevăzută la alineatul (1) litera (b). Comitetul științific, tehnic și economic pentru pescuit (CSTEP) evaluează informațiile științifice furnizate până la 31 iulie 2020.
            
         
         
            Articolul 4
            Excepția legată de capacitatea de supraviețuire pentru limba-de-mare comună
            
               (1)   Excepția legată de capacitatea de supraviețuire menționată la articolul 15 alineatul (4) litera (b) din Regulamentul (UE) nr. 1380/2013 se aplică în apele Uniunii din diviziunea ICES 4c, în limita a șase mile marine față de coastă, dar în afara zonelor de creștere identificate, capturilor de limbă-de-mare comună (Solea solea) sub dimensiunea minimă de referință pentru conservare, efectuate cu traule cu panouri (OTB) cu o dimensiune a ochiului de plasă al sacului de 80-99 mm.
            
            
               (2)   Excepția menționată la alineatul (1) se aplică doar navelor cu o lungime maximă de 10 metri și cu o putere maximă a motorului de 221 kW, care pescuiesc în ape cu o adâncime de 30 metri sau mai mică și cu o durată a traulării de cel mult 1,5 ore.
            
            
               (3)   La aruncarea înapoi în mare, limba-de-mare comună capturată în cazurile menționate la alineatul (1) se eliberează imediat.
            
         
         
            Articolul 5
            Excepția legată de capacitatea de supraviețuire pentru capturile accidentale din toate speciile care fac obiectul limitelor de captură, efectuate cu vârșe și vintire
            
               (1)   Excepția legată de capacitatea de supraviețuire menționată la articolul 15 alineatul (4) litera (b) din Regulamentul (UE) nr. 1380/2013 se aplică în apele Uniunii din diviziunea ICES 3a și subzona ICES 4 capturilor din toate speciile care fac obiectul limitelor de captură, efectuate cu vârșe și vintire (FPO, FYK).
            
            
               (2)   La aruncarea înapoi în mare, peștele capturat în cazurile menționate la alineatul (1) se eliberează imediat și sub suprafața mării.
            
         
         
            Articolul 6
            Excepția legată de capacitatea de supraviețuire pentru capturile principale și capturile accidentale de cambulă de Baltica
            
               (1)   Excepția legată de capacitatea de supraviețuire menționată la articolul 15 alineatul (4) litera (b) din Regulamentul (UE) nr. 1380/2013 se aplică în apele Uniunii din diviziunea ICES 3a și subzona ICES 4 pentru:
               
                           (a)
                        
                        
                           cambula de Baltica (Pleuronectes platessa) capturată cu plase (GNS, GTR, GTN, GEN);
                        
                     
                           (b)
                        
                        
                           cambula de Baltica capturată cu traul de fund fără panouri;
                        
                     
                           (c)
                        
                        
                           cambula de Baltica capturată cu traule de fund (OTB, PTB) cu o dimensiune a ochiului de plasă de cel puțin 120 mm dacă se intenționează capturarea de pești plați sau de pești rotunzi.
                        
                     
            
               (2)   Excepția legată de capacitatea de supraviețuire prevăzută la articolul 15 alineatul (4) litera (b) din Regulamentul (UE) nr. 1380/2013 se aplică pentru:
               
                           (a)
                        
                        
                           cambula de Baltica capturată cu traule (OTB, PTB) cu o dimensiune a ochiurilor de plasă de cel puțin 90-99 mm echipate cu panou Seltra destinate să captureze pești plați sau pești rotunzi în apele Uniunii din diviziunea ICES 3a;
                        
                     
                           (b)
                        
                        
                           cambula de Baltica capturată cu traule (OTB, PTB) cu o dimensiune a ochiului de plasă de cel puțin 80-99 mm destinate să captureze pești plați sau pești rotunzi în apele Uniunii din subzona ICES 4.
                        
                     
            
               (3)   La aruncarea înapoi în mare, cambula de Baltica capturată în cazurile menționate la alineatele (1) și (2) se eliberează imediat.
            
            
               (4)   Excepția menționată la alineatul (1) litera (c) se aplică cu titlu provizoriu până la 31 decembrie 2020. Statele membre care au un interes direct de gestionare transmit, cât mai curând posibil și cel târziu până la 1 mai 2020, informații științifice suplimentare care justifică excepția prevăzută la alineatul (1) litera (c). Comitetul științific, tehnic și economic pentru pescuit (CSTEP) evaluează informațiile științifice furnizate până la 31 iulie 2020.
            
         
         
            Articolul 7
            Excepția legată de capacitatea de supraviețuire pentru cambula de Baltica sub dimensiunea minimă de referință pentru conservare
            
               (1)   Excepția legată de capacitatea de supraviețuire menționată la articolul 15 alineatul (4) litera (b) din Regulamentul (UE) nr. 1380/2013 se aplică în apele Uniunii din diviziunea ICES 2a și subzona ICES 4 capturilor de cambula de Baltica sub dimensiunea minimă de referință pentru conservare, efectuate cu beam-traule (BT2) cu dimensiunea ochiului de plasă de 80-119 mm, dacă cambula de Baltica este capturată:
               
                           (a)
                        
                        
                           cu unelte de pescuit echipate cu plase anti-pietre sau cu panouri pentru filtrarea bentosului (BRP) și de nave cu o putere a motorului mai mare de 221 kW; sau
                        
                     
                           (b)
                        
                        
                           de navele statelor membre care pun în aplicare foaia de parcurs pentru pescuitul documentat pe deplin.
                        
                     
            
               (2)   Excepția menționată la alineatul (1) se aplică, de asemenea, în cazul peștilor plați capturați cu beam-traule (BT2) de către nave cu o putere a motorului de maximum 221 kW sau cu o lungime totală mai mică de 24 m, care sunt construite pentru a pescui în zona de 12 mile, în cazul în care durata medie a traulării este mai mică de 90 de minute.
            
            
               (3)   Statele membre care au un interes direct de gestionare transmit în fiecare an, cât mai curând posibil și cel târziu până la data de 1 mai, informații științifice suplimentare care justifică excepția prevăzută la alineatele (1) și (2). Comitetul științific, tehnic și economic pentru pescuit (CSTEP) evaluează informațiile științifice furnizate până la data de 31 iulie a fiecărui an.
            
            
               (4)   La aruncarea înapoi în mare, cambula de Baltica capturată în cazurile menționate la alineatele (1) și (2) se eliberează imediat.
            
         
         
            Articolul 8
            Excepția legată de capacitatea de supraviețuire pentru calcan
            
               (1)   Excepția legată de capacitatea de supraviețuire menționată la articolul 15 alineatul (4) litera (b) din Regulamentul (UE) nr. 1380/2013 se aplică în apele Uniunii din subzona ICES 4 capturilor de calcan (Scophthalmus maximus) efectuate cu beam-traule cu o dimensiune a ochiului de plasă al sacului mai mare de 80 mm (TBB).
            
            
               (2)   Excepția menționată la alineatul (1) se aplică cu titlu provizoriu până la 31 decembrie 2020. Statele membre care au un interes direct de gestionare transmit, cât mai curând posibil și cel târziu până la 1 mai 2020, informații științifice suplimentare care justifică excepția prevăzută la alineatul (1). Comitetul științific, tehnic și economic pentru pescuit (CSTEP) evaluează informațiile științifice furnizate până la 31 iulie 2020.
            
            
               (3)   La aruncarea înapoi în mare, calcanul capturat în cazurile menționate la alineatul (1) se eliberează imediat.
            
         
         
            Articolul 9
            Excepția legată de capacitatea de supraviețuire pentru Rajiformes
            
            
               (1)   Excepția legată de capacitatea de supraviețuire menționată la articolul 15 alineatul (4) litera (b) din Regulamentul (UE) nr. 1380/2013 se aplică în apele Uniunii din Marea Nordului (diviziunile ICES 2a, 3a și subzona ICES 4) în cazul capturilor de Rajiformes efectuate cu orice tipuri de unelte de pescuit.
            
            
               (2)   Statele membre care au un interes direct de gestionare transmit în fiecare an, cât mai curând posibil și cel târziu până la data de 1 mai, informații științifice suplimentare care justifică excepția prevăzută la alineatul (1). Comitetul științific, tehnic și economic pentru pescuit (CSTEP) evaluează informațiile științifice furnizate până la data de 31 iulie a fiecărui an.
            
            
               (3)   La aruncarea înapoi în mare, speciile de Rajiformes capturate în cazurile menționate la alineatul (1) se eliberează imediat.
            
         
         
            Articolul 10
            
               Excepții
               de minimis
            
            Prin derogare de la articolul 15 alineatul (1) din Regulamentul (UE) nr. 1380/2013, următoarele cantități pot fi aruncate înapoi în mare, în conformitate cu articolul 15 alineatul (4) litera (c) din regulamentul respectiv:
            
                        (a)
                     
                     
                        în cadrul activităților de pescuit de limbă-de-mare comună cu nave care utilizează setci simple și setci cu sirec (GN, GNS, GND, GNC, GTN, GTR, GEN, GNF) în apele Uniunii din diviziunile ICES 2a și 3a și în subzona ICES 4:
                        o cantitate de limbă-de-mare comună aflată sub și peste dimensiunea minimă de referință pentru conservare, care nu trebuie să depășească 3 % din totalul capturilor anuale din această specie;
                     
                  
                        (b)
                     
                     
                        în cadrul activităților de pescuit de limbă-de-mare comună cu nave care utilizează beam-traule (TBB) cu dimensiunea ochiului de plasă de 80-119 mm echipate cu un panou flamand, în apele Uniunii din subzona ICES 4:
                        o cantitate de limbă-de-mare comună sub dimensiunea minimă de referință pentru conservare care nu trebuie să depășească 5 % din totalul capturilor anuale din această specie;
                     
                  
                        (c)
                     
                     
                        în cadrul activității de pescuit de langustină cu nave care utilizează traule de fund (OTB, OTT, TBN) cu dimensiunea ochiului de plasă mai mare sau egală cu 70 mm, echipate cu o sită de selectare a speciilor cu un spațiu între bare de maximum 35 mm, în apele Uniunii din diviziunea ICES 3a:
                        o cantitate combinată de limbă-de-mare comună, eglefin, merlan, cod, cod saithe și merluciu sub dimensiunea minimă de referință pentru conservare, care nu trebuie să depășească 4 % din totalul capturilor anuale de langustină, limbă-de-mare comună, eglefin, merlan și crevete nordic, cod, cod saithe și merluciu;
                     
                  
                        (d)
                     
                     
                        în cadrul activității de pescuit de crevete nordic cu nave care utilizează traule de fund (OTB, OTT) cu dimensiunea ochiului de plasă mai mare sau egală cu 35 mm, echipate cu o sită de selectare a speciilor cu un spațiu între bare de maximum 19 mm, cu un orificiu neblocat de evacuare a peștilor, în apele Uniunii din diviziunea ICES 3a:
                        o cantitate combinată de limbă-de-mare comună, eglefin, merlan, cod, cambulă de Baltica, cod saithe, hering, merluciu norvegian, argentină mare și putasu sub dimensiunea minimă de referință pentru conservare, care nu trebuie să depășească 5 % din totalul capturilor anuale de langustină, limbă-de-mare comună, eglefin, merlan, cod, cod saithe, cambulă de Baltica, crevete nordic, merluciu, merluciu norvegian, argentină mare, hering și putasu;
                     
                  
                        (e)
                     
                     
                        în cadrul activităților mixte de pescuit de specii demersale cu nave care utilizează traule de fund sau seine (OTB, OTT, SDN, SSC) cu dimensiunea ochiului de plasă de 70-99 mm (TR2) în apele Uniunii din diviziunea ICES 4c:
                        o cantitate combinată de merlan și cod (Gadus morhua) sub dimensiunea minimă de referință pentru conservare, care nu trebuie să depășească 5 % în 2020 și 2021 din totalul capturilor anuale de merlan și cod; cantitatea maximă de cod care poate fi aruncată înapoi în mare este limitată la 2 % din totalul capturilor anuale;
                     
                  
                        (f)
                     
                     
                        în cadrul activităților mixte de pescuit de specii demersale cu nave care utilizează traule de fund sau seine (OTB, OTT, SDN, SSC) cu dimensiunea ochiului de plasă de 70-99 mm (TR2) în apele Uniunii din diviziunile ICES 4a și 4b:
                        o cantitate combinată de merlan și cod (Gadus morhua) sub dimensiunea minimă de referință pentru conservare, care nu trebuie să depășească 6 % în 2020 din totalul capturilor anuale de merlan și cod; cantitatea maximă de cod care poate fi aruncată înapoi în mare este limitată la 2 % din totalul capturilor anuale;
                        excepția de minimis prevăzută la prezenta literă se aplică cu titlu provizoriu până la 31 decembrie 2020. Statele membre care au un interes direct de gestionare transmit, cât mai curând posibil și cel târziu până la 1 mai 2020, informații științifice suplimentare care justifică excepția. CSTEP evaluează informațiile științifice furnizate până la 31 iulie 2020;
                     
                  
                        (g)
                     
                     
                        în cadrul activităților de pescuit cu nave care utilizează traule de fund (OTB, OTT, TBN, PTB) cu dimensiunea ochiului de plasă de 90-119 mm, echipate cu un panou Seltra, sau cu nave care utilizează traule de fund (OTB, OTT, TBN, PTB) cu dimensiunea ochiului de plasă mai mare sau egală cu 120 mm, în apele Uniunii din diviziunea ICES 3a:
                        o cantitate de merlan sub dimensiunea minimă de referință pentru conservare, până la maximum 2 % din totalul capturilor anuale de langustină, cod, eglefin, merlan, cod saithe, limbă-de-mare comună, cambulă de Baltica și merluciu;
                     
                  
                        (h)
                     
                     
                        în cadrul activităților mixte de pescuit de specii demersale cu nave care utilizează beam-traule cu dimensiunea ochiului de plasă de 80-119 mm în apele Uniunii din subzona ICES 4:
                        o cantitate de merlan sub dimensiunea minimă de referință pentru conservare, care nu trebuie să depășească 2 % din totalul capturilor anuale de cambulă de Baltica și limbă-de-mare;
                        excepția de minimis prevăzută la prezenta literă se aplică cu titlu provizoriu până la 31 decembrie 2020. Statele membre care au un interes direct de gestionare transmit, cât mai curând posibil și cel târziu până la 1 mai 2020, informații științifice suplimentare care justifică excepția. CSTEP evaluează informațiile științifice furnizate până la 31 iulie 2020;
                     
                  
                        (i)
                     
                     
                        în cadrul activităților de pescuit de langustină cu nave care utilizează traule de fund cu dimensiunea ochiului de plasă de 80-99 mm, echipate cu un SepNep, în apele Uniunii din subzona ICES 4:
                        o cantitate de cambulă de Baltica sub dimensiunea minimă de referință pentru conservare, care nu trebuie să depășească 3 % din totalul capturilor anuale de cod saithe, cambulă de Baltica, eglefin, merlan, cod, crevete nordic, limbă-de-mare comună și langustină;
                     
                  
                        (j)
                     
                     
                        în cadrul activităților de pescuit de crevete brun cu nave care utilizează beam-traule în apele Uniunii din diviziunile ICES 4b și 4c:
                        o cantitate din toate speciile care fac obiectul unor limite de captură, care nu trebuie să depășească 7 % în 2020 și 6 % în 2021 din totalul capturilor anuale din toate speciile care fac obiectul unor limite de captură în cadrul activităților de pescuit respective;
                     
                  
                        (k)
                     
                     
                        în cadrul activității mixte de pescuit de specii demersale cu traule de fund (OTB, OTT, PTB, TBB) cu dimensiunea ochiului de plasă între 80 și 99 mm (TR2, BT2) în subzona ICES 4:
                        o cantitate de stavrid (Trachurus spp.) care nu trebuie să depășească 7 % în 2020 și 6 % în 2021 din totalul capturilor anuale de stavrid efectuate în cadrul acestei activități de pescuit;
                        excepția de minimis prevăzută la prezenta literă se aplică cu titlu provizoriu până la 31 decembrie 2020. Statele membre care au un interes direct de gestionare transmit, cât mai curând posibil și cel târziu până la 1 mai 2020, informații științifice suplimentare care justifică excepția. Comitetul științific, tehnic și economic pentru pescuit (CSTEP) evaluează informațiile științifice furnizate până la 31 iulie 2020;
                     
                  
                        (l)
                     
                     
                        în cadrul activității mixte de pescuit de specii demersale cu traule de fund (OTB, OTT, PTB, TBB) cu dimensiunea ochiului de plasă între 80 și 99 mm în subzona ICES 4:
                        o cantitate de macrou (Scomber scombrus) care nu trebuie să depășească 7 % în 2020 și 6 % în 2021 din totalul capturilor anuale de macrou efectuate în cadrul acestei activități de pescuit;
                        excepția de minimis prevăzută la prezenta literă se aplică cu titlu provizoriu până la 31 decembrie 2020. Statele membre care au un interes direct de gestionare transmit, cât mai curând posibil și cel târziu până la 1 mai 2020, informații științifice suplimentare care justifică excepția. CSTEP evaluează informațiile științifice furnizate până la 31 iulie 2020;
                     
                  
                        (m)
                     
                     
                        în cadrul activităților mixte de pescuit de specii demersale cu traule (OTB, OTM, OTT, PTB, PTM, SDN, SPR, SSC, TB, TBN) cu dimensiunea ochiului de plasă mai mare de 80 mm în diviziunea ICES 3a și în subzona ICES 4, precum și în cadrul activității de pescuit de crevete nordic efectuată cu unelte de pescuit cu o sită de sortare cu un spațiu maxim între bare de 19 mm sau cu un dispozitiv de selecție echivalent și cu un dispozitiv de reținere a peștilor cu dimensiunea ochiului de peste 35 mm în diviziunea ICES 3a și de 32 mm în subzona ICES 4:
                        o cantitate combinată de șprot, uvă, merluciu norvegian și putasu, care nu trebuie să depășească 1 % din totalul capturilor anuale efectuate în cadrul activităților mixte de pescuit de specii demersale și în cadrul activităților de pescuit de crevete nordic;
                        excepția de minimis prevăzută la prezenta literă se aplică cu titlu provizoriu până la 31 decembrie 2020. Statele membre care au un interes direct de gestionare transmit, cât mai curând posibil și cel târziu până la 1 mai 2020, informații științifice suplimentare care justifică excepția. CSTEP evaluează informațiile științifice furnizate până la 31 iulie 2020;
                     
                  
                        (n)
                     
                     
                        în cadrul activităților de pescuit demersal de merluciu de către nave care utilizează paragate (LLS) în subzona ICES 4:
                        o cantitate de mihalț-de-mare (Molva molva) sub dimensiunea minimă de referință pentru conservare, care nu trebuie să depășească 3 % din totalul capturilor anuale de mihalț-de-mare în cadrul activității de pescuit demersal respective;
                        excepția de minimis prevăzută la prezenta literă se aplică cu titlu provizoriu până la 31 decembrie 2020. Statele membre care au un interes direct de gestionare transmit, cât mai curând posibil și cel târziu până la 1 mai 2020, informații științifice suplimentare care justifică excepția. CSTEP evaluează informațiile științifice furnizate până la 31 iulie 2020.
                     
                  
         
            Articolul 11
            Măsuri tehnice specifice în Skagerrak
            
               (1)   Deținerea la bord sau utilizarea oricărui tip de traul, traul de fund fără panouri, beam‐traul sau un traul de fund similar cu dimensiunea ochiului de plasă mai mică de 120 mm este interzisă în Skagerrak.
            
            
               (2)   Prin derogare de la alineatul (1), se pot utiliza, de asemenea, următoarele traule:
               
                           (a)
                        
                        
                           traule cu dimensiunea ochiului sacului de cel puțin 90 mm, cu condiția să fie echipate cu un panou Seltra sau o sită de sortare cu un spațiu între bare de maximum 35 mm;
                        
                     
                           (b)
                        
                        
                           traule cu dimensiunea ochiului sacului de cel puțin 70 mm (plasă cu ochiuri în formă de pătrat), echipate cu o sită de sortare cu un spațiu între bare de maximum 35 mm;
                        
                     
                           (c)
                        
                        
                           traule cu dimensiunea minimă a ochiului de plasă de mai puțin de 70 mm pentru pescuitul de specii pelagice sau de specii industriale, cu condiția ca peste 80 % din capturi să constea în una sau mai multe specii pelagice sau industriale;
                        
                     
                           (d)
                        
                        
                           traule cu dimensiunea ochiului sacului de cel puțin 35 mm pentru pescuitul de crevete nordic, cu condiția ca traulul să fie echipat cu o sită de sortare cu un spațiu între bare de maximum 19 mm.
                        
                     
            
               (3)   În ceea ce privește pescuitul de crevete nordic, se poate utiliza un dispozitiv de reținere a peștilor, în conformitate cu alineatul (2) litera (d), cu condiția să existe posibilități de pescuit adecvate pentru a acoperi capturile accidentale și cu condiția ca dispozitivul de reținere:
               
                           (a)
                        
                        
                           să fie construit cu un panou superior cu dimensiunea minimă a ochiului de plasă în formă de pătrat de 120 mm;
                        
                     
                           (b)
                        
                        
                           să aibă o lungime de cel puțin 3 metri; și
                        
                     
                           (c)
                        
                        
                           să aibă o lățime cel puțin egală cu cea a sitei de sortare.
                        
                     
         
         
            Articolul 12
            SepNep
            Este permisă utilizarea plaselor SepNep.
         
         
            Articolul 13
            Abrogare
            Regulamentul delegat (UE) 2018/2035 se abrogă.
         
         
            Articolul 14
            Intrare în vigoare și aplicare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2020 până la 31 decembrie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 octombrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 179, 16.7.2018, p. 1.
         
            (2)  JO L 198, 25.7.2019, p. 105.
         
            (3)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
         
            (4)  Regulamentul (UE) 2018/973 al Parlamentului European și al Consiliului din 4 iulie 2018 de stabilire a unui plan multianual pentru stocurile demersale din Marea Nordului și pentru activitățile de pescuit care exploatează stocurile respective, de precizare a detaliilor punerii în aplicare a obligației de debarcare în Marea Nordului și de abrogare a Regulamentelor (CE) nr. 676/2007 și (CE) nr. 1342/2008 ale Consiliului (JO L 179, 16.7.2018, p. 1).
         
            (5)  Regulamentul delegat (UE) 2018/2035 al Comisiei din 18 octombrie 2018 de precizare a detaliilor punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2019-2021 (JO L 327, 21.12.2018, p. 17).
         
            (6)  Procesul-verbal convenit al consultărilor în domeniul pescuitului dintre Norvegia și Uniunea Europeană privind reglementarea activităților de pescuit în Skagerrak și în Kattegat pentru 2012.
         
            (7)  Procesul-verbal convenit al consultărilor în domeniul pescuitului dintre Uniunea Europeană și Norvegia privind măsurile pentru punerea în aplicare a interdicției de aruncare a capturilor înapoi în mare și a măsurilor de control din zona Skagerrak, 4 iulie 2012.
         
            (8)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (9)  Consiliul Internațional pentru Explorarea Apelor Maritime.
         
            (10)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (11)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (12)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (13)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (14)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (15)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (16)  https://stecf.jrc.ec.europa.eu/documents/43805/1780485/STECF+PLEN+17-02.pdf
         
            (17)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (18)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (19)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (20)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (21)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (22)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (23)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (24)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (25)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (26)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (27)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (28)  Codurile uneltelor utilizate în prezentul regulament sunt stabilite în anexa XI la Regulamentul de punere în aplicare (UE) nr. 404/2011 al Comisiei din 8 aprilie 2011 de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului (JO L 112, 30.4.2011, p. 1). În cazul navelor a căror lungime totală este mai mică de 10 metri, codurile uneltelor utilizate în prezentul regulament sunt stabilite în clasificarea FAO a uneltelor.